[{"text_idx": "#000001", "text": "Credai Jo fod gennym ni fwy yn gyffredin nag sy'n ein rhannu a sefydlwyd y wobr hon i dynnu sylw at y gwaith gwerth chweil sy'n digwydd ledled Cymru ar y materion a oedd mor agos at galon Jo."}, {"text_idx": "#000002", "text": "Ni allaf feddwl am unrhyw ffordd well i ddathlu gwaddol Jo, a lledaenu ei neges o undod a thosturi, na thrwy dalu teyrnged i'r gweithredoedd caredig ac anhunanol sy'n digwydd yn ein cymunedau bob dydd."}, {"text_idx": "#000003", "text": "Rwy'n falch iawn fy mod wedi gweithio ochr yn ochr a\u0302 Jo. Roedd hi'n berson hyfryd a fu'n gweithio'n ddiflino dros fyd tecach, mwy caredig a mwy goddefgar."}, {"text_idx": "#000005", "text": "Gwnewch yn siw\u0302r eich bod yn enwebu'r bobl eithriadol sydd wedi gwneud gwahaniaeth yn eich cymuned chi!"}, {"text_idx": "#000006", "text": "Bydd y wobr hon yn cael ei chyflwyno i unigolyn, ti\u0302m lleol neu grw\u0302p o wirfoddolwyr sy'n gwneud gwahaniaeth i'w cymuned trwy wella amwynderau neu ansawdd bywyd i drigolion lleol. Mae'r categori yn agored i unigolion, elusennau lleol neu fudiadau gwirfoddol sydd, trwy roi o\u2019u hamser hamdden, yn cyfrannu'n sylweddol at fywydau eraill yn eu cymuned. Er enghraifft, trwy godi arian ar gyfer cyfleusterau gwell neu drefnu digwyddiadau cymunedol."}, {"text_idx": "#000007", "text": "Gall enwebeion, er enghraifft, fod yn rhedeg clwb lleol, efallai y byddant yn trefnu sesiynau casglu sbwriel yn y gymuned neu\u2019n ymgyrchu am well gwasanaethau. Byddant yn gweithio i wella a/neu ddylanwadu'n gadarnhaol ar fywydau ac amodau byw unigolion yn eu hardal. Gallai fod yn berson rydych chi'n troi ato neu ati mewn argyfwng neu\u2019n di\u0302m sy'n gyfrifol am gadw'ch cymuned yn ddiogel. Efallai eu bod wedi mynd yr ail filltir a thu hwnt i\u2019w dyletswydd neu wedi gwneud cyfraniad eithriadol i helpu'r rhai maen nhw\u2019n eu gwasanaethu."}, {"text_idx": "#000008", "text": "Rydym yn chwilio am dystiolaeth i ddangos sut mae hyn wedi gwneud y gymuned yn lle gwell neu\u2019n lle mwy diogel i fyw."}, {"text_idx": "#000010", "text": "Bydd y wobr hon yn cydnabod unigolion, grwpiau a sefydliadau sy'n gweithio i oresgyn unigrwydd ac unigedd."}, {"text_idx": "#000011", "text": "Bydd enwebeion cymwys yn cynnwys prosiectau a mentrau sy'n hyrwyddo lles meddyliol trwy ymgysylltu a\u0302 chyfoedion; elusennau a grwpiau sy'n darparu gwasanaethau cyfeillio, cynlluniau sy'n annog cyfranogiad a gweithgareddau grw\u0302p ac yn hyrwyddo cynhwysiant cymdeithasol; gwasanaethau cynghori, darpariaeth cwnsela; pobl sy\u2019n codi arian; ymgyrchwyr a'r rhai sy'n darparu cymorth 1 i 1 i grwpiau ac unigolion bregus."}, {"text_idx": "#000012", "text": "Mae'r categori yn agored i bob elusen, mudiad gwirfoddol a grwpiau cymunedol."}, {"text_idx": "#000013", "text": "Rydym yn awyddus i glywed sut mae pobl wedi dod at ei gilydd i ddarparu cwmni\u0308aeth a chefnogaeth."}, {"text_idx": "#000014", "text": "Bydd y wobr hon yn cael ei chyflwyno i unigolyn, ti\u0302m neu grw\u0302p lleol sy'n gwneud gwahaniaeth i fywydau menywod. Mae'r categori hwn yn agored i elusennau lleol, neu sefydliadau gwirfoddol sydd, er enghraifft, yn ymwneud a\u0302 hyrwyddo hawliau menywod, codi arian ar gyfer cyfleusterau gwell ar gyfer achosion menywod neu\u2019n trefnu digwyddiadau cymunedol i ennyn diddordeb pobl mewn materion sydd o fudd uniongyrchol i fenywod."}, {"text_idx": "#000017", "text": "Rhaid i'ch enwebiadau gael eu cefnogi gan eich AC neu AS lleol."}, {"text_idx": "#000020", "text": "Cysylltir a\u0302'r enillwyr yn uniongyrchol a byddant yn cael eu gwahodd i fynychu digwyddiad gwobrwyo amser cinio yn y Senedd, Bae Caerdydd ar 2 Gorffennaf 2018."}, {"text_idx": "#000022", "text": "Rhaid gwneud pob cais cyn 22 Mai 2018."}]